Die Boekklub-akteur Armand Aucamp gaan binnekort in die fliek Stroomop te sien wees as Guy, ’n riviergids wat vyf vroue – wat mekaar van geen kant af ken nie – vir “avontuurterapie” neem.
Armand, wat self gereeld tyd in die natuur deurbring, sê sy karakter, Guy, is “regtig een met die natuur” en sy naam kan skaars meer gepas wees: “Op die oog af is hy ongelooflik manlik, maar hy het ’n deernis en weerloosheid wat wonderlik werk met die ander karakters in die fliek.”
Vir sy rol as die gids het Armand, soos die toeval dit wou hê, sowat vier jaar gelede onbewustelik reeds ’n bietjie voorbereiding begin doen. Hy het al twee keer vir ’n vyfdagtoer oor Nuwejaar op die Oranjerivier saam met vriende gaan roei.
“Jy is besig om jou toneel te doen, jy skree onderwater en gaan tekere,” vertel hy. As jy dan wil lug kry, keer die 10 kg-belt jou om op te kom vir asem en iemand met ’n suurstoftenk moet jou help.
Hoewel die onderwatertonele vir hom uitdagend was, beplan hy om binnekort sy duiklisensie te kry. “Ek het al baie getoer na ongelooflike skuba-plekke in die wêreld waar ek dit nie kon doen nie, want ek het nie my lisensie gehad nie.”
Sy liefde vir reis, die natuur en avontuur bly iets wat Stroomop vir hom spesiaal gemaak het. Hy klim gereeld alleen by Leeukop of Tafelberg op en het onlangs besluit hy sal graag die Camino in Spanje wil stap.